CELEX: 32021R1444
Language: hr
Date: 2021-06-17 00:00:00
Title: Delegirana uredba Komisije (EU) 2021/1444 оd 17. lipnja 2021. o dopuni Direktive 2014/94/EU Europskog parlamenta i Vijeća u pogledu normi za mjesta za punjenje električnih autobusa (Tekst značajan za EGP)

6.9.2021   
               
               
                  HR
               
               
                  Službeni list Europske unije
               
               
                  L 313/1
               
            
         DELEGIRANA UREDBA KOMISIJE (EU) 2021/1444
         оd 17. lipnja 2021.
         o dopuni Direktive 2014/94/EU Europskog parlamenta i Vijeća u pogledu normi za mjesta za punjenje električnih autobusa
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Direktivu 2014/94/EU Europskog parlamenta i Vijeća od 22. listopada 2014. o uspostavi infrastrukture za alternativna goriva (1), a posebno njezin članak 4. stavak 14.,
         budući da:
         
                     (1)
                  
                  
                     Direktivom 2014/94/EU utvrđuje se da bi tehničke specifikacije za interoperabilnost mjesta za punjenje i opskrbu trebalo utvrditi u europskim ili međunarodnim normama. Za norme koje još nisu donesene normizacija bi se trebala temeljiti na normama koje se razvijaju.
                  
               
                     (2)
                  
                  
                     U skladu s člankom 10. stavkom 1. Uredbe (EU) br. 1025/2012 Europskog parlamenta i Vijeća (2) Komisija je od Europskog odbora za normizaciju (CEN) i Europskog odbora za elektrotehničku normizaciju (Cenelec) zatražila (3) da izrade i donesu odgovarajuće europske norme ili da izmijene postojeće europske norme za opskrbu cestovnog i pomorskog prometa te unutarnjih vodnih putova električnom energijom; opskrbu cestovnog prometa vodikom; opskrbu cestovnog i pomorskog prometa te unutarnjih vodnih putova prirodnim plinom, uključujući bioplin.
                  
               
                     (3)
                  
                  
                     Nakon provedbe zahtjeva Komisije M/533 CEN i Cenelec razvili su norme koje sadržavaju tehničke specifikacije za mjesta za punjenje električnih autobusa iz točke 1.6. Priloga II. Direktivi 2014/94/EU.
                  
               
                     (4)
                  
                  
                     CEN i Cenelec obavijestili su Komisiju da su, sukladno normi EN 62196-2, priključci tipa 2 najprikladniji za mjesta za punjenje električnih autobusa izmjeničnom strujom (AC) male i visoke snage.
                  
               
                     (5)
                  
                  
                     CEN i Cenelec obavijestili su Komisiju da bi se, sukladno normi EN 62196-3, priključci kombiniranog sustava za punjenje „Combo2” trebali upotrebljavati za mjesta za punjenje električnih autobusa istosmjernom strujom (DC) male i visoke snage.
                  
               
                     (6)
                  
                  
                     CEN i Cenelec obavijestili su Komisiju da bi se na uređaje za automatsko spajanje s kontaktnim sučeljem za kontaktno punjenje električnih autobusa u načinu 4. trebala primjenjivati norma EN 50696, u skladu s normom EN 61851-23-1, kako bi se osigurala interoperabilnost. Ta će norma, zajedno s prethodno navedenim normama, imati ključnu ulogu u uvođenju električnih autobusa u gradove.
                  
               
                     (7)
                  
                  
                     U skladu s Direktivom (EU) 2019/1161 Europskog parlamenta i Vijeća (4) minimalni nacionalni udjeli javne nabave do 22,5 % za razdoblje 2021.–2025. i 32,5 % za razdoblje 2026.–2030. rezervirani su za autobuse s nultim emisijama. S obzirom na to da radi postizanja tih ciljeva sve više tijela za javni prijevoz i operatora prelazi na autobuse s nultim emisijama, potpuna interoperabilnost vozila i infrastrukture za punjenje postaje nužna.
                  
               
                     (8)
                  
                  
                     Trebalo bi osigurati interoperabilnost različitih tipova punjenja električnih autobusa kako bi se stvorili jednaki uvjeti za proizvođače i operatore te omogućila ekonomija razmjera i istodobno osigurala otvorenost prema tehnološkim rješenjima. Njome bi se trebala dodatno povećati uporaba pametnog punjenja, uključujući usluge vozilo-mreža.
                  
               
                     (9)
                  
                  
                     Stručnjaci iz država članica, s kojima su provedena savjetovanja u okviru Odbora za infrastrukturu za alternativna goriva, i atašei za prijevoz iz država članica dali su savjete o europskim normama i tehničkim specifikacijama koje su predmet ovog delegiranog akta.
                  
               
                     (10)
                  
                  
                     Komisija bi trebala na odgovarajući način dopuniti točku 1.6. Priloga II. Direktivi 2014/94/EU upućivanjima na europske norme i tehničke specifikacije koje su izradili CEN i Cenelec.
                  
               
                     (11)
                  
                  
                     Kad se delegiranim aktima provode nove tehničke specifikacije utvrđene u Prilogu II. Direktivi 2014/94/EU, treba primjenjivati prijelazno razdoblje od 24 mjeseca,
                  
               DONIJELA JE OVU UREDBU:
         
            Članak 1.
            Mjesta za punjenje električnih autobusa navedena u točki 1.6. Priloga II. Direktivi 2014/94/EU radi interoperabilnosti moraju biti opremljena kako slijedi:
            
                        —
                     
                     
                        mjesta za punjenje električnih autobusa izmjeničnom strujom (AC) male i visoke snage moraju biti opremljena barem priključcima tipa 2, sukladno normi EN 62196-2;
                     
                  
                        —
                     
                     
                        mjesta za punjenje električnih autobusa istosmjernom strujom (DC) male i visoke snage moraju biti opremljena najmanje priključcima kombiniranog sustava za punjenje „Combo2”, sukladno normi EN 62196-3;
                     
                  
                        —
                     
                     
                        uređaj za automatsko spajanje s kontaktnim sučeljem za kontaktno punjenje električnih autobusa u načinu 4., u skladu s normom EN 61851-23-1, u pogledu uređaja za automatsko spajanje (ACD) ugrađenog na infrastrukturu (pantograf), ACD-a ugrađenog na krov vozila, ACD-a ugrađenog ispod vozila i ACD-a ugrađenog na infrastrukturu koji se povezuje s bočnim dijelom ili krovom vozila, mora biti opremljen mehaničkim i električnim sučeljima, kako je definirano u normi EN 50696.
                     
                  
         
            Članak 2.
            Ova Uredba stupa na snagu dvadesetog dana od dana objave u Službenom listu Europske unije.
            Primjenjuje se od 26. rujna 2023.
            Ova se Uredba primjenjuje samo na mjesta za punjenje električnih autobusa koja su ugrađena nakon datuma početka primjene ove Uredbe.
            Uredba se ne primjenjuje na infrastrukturu za punjenje trolejbusa putem nadzemnih žica (zračnih vodova).
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 17. lipnja 2021.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 307, 28.10.2014., str. 1.
         
         
            (2)  Uredba (EU) br. 1025/2012 Europskog parlamenta i Vijeća od 25. listopada 2012. o europskoj normizaciji, o izmjeni direktiva Vijeća 89/686/EEZ i 93/15/EEZ i direktiva 94/9/EZ, 94/25/EZ, 95/16/EZ, 97/23/EZ, 98/34/EZ, 2004/22/EZ, 2007/23/EZ, 2009/23/EZ i 2009/105/EZ Europskog parlamenta i Vijeća te o stavljanju izvan snage Odluke Vijeća 87/95/EEZ i Odluke br. 1673/2006/EZ Europskog parlamenta i Vijeća (SL L 316, 14.11.2012., str. 12.).
         
            (3)  M/533 Provedbena odluka Komisije C(2015) 1330 final od 12. ožujka 2015. o zahtjevu za normizaciju upućenom europskim organizacijama za normizaciju, u skladu s Uredbom (EU) br. 1025/2012 Europskog parlamenta i Vijeća, radi izrade nacrta europskih normi za infrastrukturu za alternativna goriva.
         
            (4)  Direktiva (EU) 2019/1161 Europskog parlamenta i Vijeća od 20. lipnja 2019. o izmjeni Direktive 2009/33/EZ o promicanju čistih i energetski učinkovitih vozila u cestovnom prijevozu (SL L 188, 12.7.2019., str. 116.).